《鹤骨笛》
元代·龙从云

九皋声断楚天秋，玉顶丹砂一夕休。
枯朽挽回生死调，凄凉吹尽古今愁。
魂归辽海云迷树，曲罢江城月满楼。
惆怅主人三弄罢，杳无消息到扬州。

作者简介：名一作云从。元永新人，字子高。负经济才。曾入江浙左丞杨完者幕府，为都事，历官福建儒学副提举。性旷达，工诗歌，后居慈溪，僦屋临溪上，日钓其中，名钓鱼轩。有《钓鱼轩诗集》。